দেশের বিভিন্ন জেলায় ধান ও চালের দাম কমতে শুরু করেছে। বোরো মৌসুম ঘনিয়ে আসায় কৃষকের ঘরের মজুদ ধান হাটে উঠতে শুরু করেছে। একই কারণে মিল মালিকরা ধানের মজুদ ছাড়তে শুরু করায় বাজারে চালের সরবরাহ বেড়েছে। গত এক সপ্তাহে অঞ্চলভেদে মোটা ধানের দাম মণপ্রতি ২০ থেকে ৫০ টাকা কমেছে। ঢাকার পাইকারি বাজারেও এর প্রভাব পড়েছে। পাইকারি বাজারে চালের দাম মণপ্রতি কমেছে ৩০ থেকে ৫০ টাকা। তবে খুচরা বাজারে এর প্রভাব পড়েনি। দেশের ধান ও চালের অন্যতম সরবরাহকারী জেলা নওগাঁ, দিনাজপুর, শেরপুর, বগুড়া ও  টাঙ্গাইলের ব্যবসায়ী এবং ঢাকার চালের বড় আড়ত বাবুবাজার ও বাদামতলীর ব্যবসায়ীদের সঙ্গে কথা বলে এসব তথ্য জানা গেছে।